google/wiki40b huggingface dataset:
דיטה בת-אדם

תקציר העלילה

דיטה גדלה אצל סבה וסבתה לאחר שאמה סרינה שילדה אותה מחוץ לנישואים נטשה אותה. הם חיים בתנאים קשים בכפר נידח. כאשר הסב נהרג בתאונה הן נשארות לבד ומתקיימות מנדיבות לבם של אנשים.
כעבור מספר שנים נישאת סרינה ללארס פטר ודיטה עוברת לגור אצלם כשהיא משמשת כמטפלת לשני ילדיהם ונתונה להתעמרות מצד אמה. לארס פטר מתפרנס בקושי מעבודתו כסמרטוטר. הוא מסתובב עם עגלה וסוס בכפרים, קונה גרוטאות ומוכר אותן ברווח דל.
סרינה משוכנעת שאמה מסתירה כסף ובניסיון למצוא אותו היא חונקת אותה ובהמשך נאסרת למספר שנים. דיטה נשארת לבד כאמא קטנה בבית כדי לטפל בשני אחיה החורגים.
לאחר שהאם חוזרת מבית הכלא הולכת דיטה לעבוד כמשרתת באחוזה, שם מתאהב בה קארל, בנה של בעלת האחוזה והיא נכנסת להריון. כאשר נודע הדבר לבעלת האחוזה היא מגרשת את דיטה הנאלצת לחזור לבית משפחתה שם היא יולדת בן.
דיטה נאלצת לעזוב את משפחתה ולחפש את מזלה בקופנהגן. לפני כן היא נאלצת למסור את תינוקה לזוג איכרים חשוכי ילדים ולהפרד ממנו.
בקופנהגן חייה דיטה בשולי החברה. בתחילה היא עובדת בבית מחסה לתינוקות ומשמשת בתחילת כמינקת. כעבור זמן מה היא בורחת לאחר שהיא רואה שבמקום רוצחים תינוקות בלתי רצויים. היא עובדת כמשרתת בבתי עשירים, מתאהבת בגיאורג ונכנסת שוב להריון. גיאורג נוהג לשתות ופעם אחת בעת שיכרות הוא נופל למים בנמל וטובע.
דיטה מטופלת כעת בילד שלה וגם אוספת את הילדים פטר ו-אנה שהוריהן נטשו אותם. הם גרים בשכונת עוני בתנאים קשים מוקפים בעכברים. דיטה נעזרת בשכניה העניים וממשיכה לעבוד כמשרתת. לעיתים הם נאלצים לאכול בבית תמחוי. פטר מנסה להרוויח על ידי מכירת פחמים להסקה אותם הוא גונב ממחסני הרכבת. כאשר הוא נמלט מהשומרים, הוא נדרס על ידי קטר. דבר זה שובר לגמרי את דיטה, היא נופלת למשכב ומתה.

על הספר

נקסה גדל באחד מפרברי העוני והדלות של קופנהגן שם רכש את עמדתו הפוליטית והחברתית בנושא מלחמת המעמדות. באיגרת לוואי לספר כתב כי: "בקשתי להעמיד בספרי זה אנדרטה לאשה העמלה, זו הגיבורה העלומה, המצניעה לכת עם צערה, למודת סבל מדורי דורות, שאין מעטרים לה הילת גבורה. אומץ לבה ורוחה מתגלים בשעה שכלה והולך כוח הסבל שלה האיש העמל-בעתות של שפל וכישלון. ביקשתי לתת ברומן זה דמות-דיוקן של "בת-אדם", "אם הייסורים של האנושות".

הסרט

ב-1946 הופק בדנמרק סרט על פי החלק הראשון של הטרילוגיה. בסרט יש סצנה בו מתרחצת דיטה באגם בעירום. בארצות הברית הפוריטנית דאז, אישרו להקרין את הסרט רק לאחר הוצאת קטעי העירום.
הסרט נחשב בדנמרק כאחד הסרטים החשובים במורשת התרבות שלה
לולווה אל-עווזי

מהלכים שהובילה למען זכויות נשים בבחריין

לוולה אל-עווזי הייתה אחת משתי הנשים הראשונות בבחריין שהוסמכו בשנות ה-70 להיות עורכות דין בפועל בנסיכות המפרצית בחריין, האשה השנייה מבחריין שהוסמכה לכך באותה התקופה היא חיה ראשד אל-ח'ליפה, שלאחר מכן התמנתה להיות נשיאה בעצרת הכללית של האו"ם.
אל-עווזי הובילה מסע פרסום של המועצה העליונה לנשים שמטרתו הייתה לגרום לפרלמנט להנהיג 'מצב אישי' בחוק, שמשמעותו היא הגנה על זכויות נשים בסוגיות של גירושין וירושה.
מאז שנת 2002, לנשים בבחריין ישנה זכות בחירה, וזכות ולהגיש מועמדות לבחירות לפרלמנט ולבחירות המקומיות. אל-עווזי האיצה בנשים שינצלו באופן מלא את הזכויות שלהן: "נשים חייבות להיות מסוגלות לזהות את כל ההוראות הרלוונטיות לנשים הנמצאות בחוקה, ואת האמצעים שיהיו בהם כדי לממש את הזכויות הפוליטיות שלהן".
אל-עווזי הייתה דמות מפתח בגיבוש האסטרטגיה של המועצה העליונה של סיוע לנשים להגיש מועמדות לבחירות בשנת 2006 בבחריין.

עמדתה אל מול האסלאם הקיצוני

מאבקה למען זכויות נשים בבחריין הוביל אותה למחלוקת עם אסלאמיים קיצוניים, שהבטיחו שיהיה "דם ברחובות" אם זכויות יינתנו לנשים. אל-עווזי היא אחת מכמה מנהיגים פוליטיים בודדים בבחריין המאתגרים באופן ישיר את האיסלאמיסטים, וטוענים שהאיסלאמיסטיים אינם מכבדים זכויות נשים, ובמקום לעסוק בוויכוח מנומס, הם עוסקים בעימותים חריפים על רקע אישי. עם זאת, היא נזהרת לשמור את הדיון על הצעת החוק בתוך תחומי החוק האיסלאמי הדתי. אל-עווזי אמרה בראיון לאתר חדשות המפרץ: "אני הייתי האשה ועורכת הדין הבחריינית הראשונה שהבינה שבשנות השבעים היו הבדלים בין פסקי ההלכה ולבין יישומם בפועל".

הכרה ממלכתית

בשנת 2002 אל-עווזי קיבלה דרגת כבוד מטעם השלטון בבחריין: "שר בקבינט לשם כבוד", תפקיד שהוגדר בשנת 2002 כאשר המועצה העליונה לנשים הוקמה כחלק ממגמת הפתיחה החברתית של הממלכה המפרצית בחריין.
פרנסיס בנג'מין

קריירה

בנג'מין החל את הקריירה בקבוצה הניגרית הארטלנד, וב-15 באוגוסט 2012 ערך את הופעת הבכורה שלו בנבחרת ניגריה, במשחק ידידות מול נבחרת ניז'ר. לאחר מכן שיחק עם הנבחרת בגביע הקונפדרציות 2013.
בקיץ 2014 הגיע בנג'מין לישראל ונבחן בקבוצת הפועל תל אביב. ב-31 באוגוסט שיחק לראשונה במדי הקבוצה, כשפתח בהרכב בדרבי מול מכבי תל אביב בגביע הטוטו. ב-2 בספטמבר חתם רשמית לשנתיים בהפועל תל אביב, וב-13 בספטמבר ערך את הופעת הבכורה שלו בליגת העל, בניצחון 1–0 על מכבי נתניה במסגרת המחזור הראשון של עונת 2014/2015. בסך הכל ערך בנג'מין שש הופעות בכל המסגרות במדי הפועל תל אביב, וב-26 בנובמבר 2014 שוחרר מהמועדון.
ביולי 2015 חתם בקבוצה הניגרית סאנשיין סטארז. בספטמבר 2016 עבר לשורות ספראנטה ניספורני מליגת העל המולדובית, ובינואר 2017 שוחרר מהמועדון. לאחר תקופה ארוכה בה לא שיחק, בינואר 2018 חתם בקבוצה הניגרית אנימבה.
ג'ודה

עונה 1

יהודה בן חיים הוא עבריין רחוב, שחייו משתבשים כשהוא ננשך על ידי ערפדה מסתורית בגילומה של אנסטסיה פיין. מאותו הרגע, החיים של השניים עוברים טלטלה גדולה. בשמונת הימים הבאים הוא בורח כדי לשמור על חייו: מהערפדים הרומנים, מהשוטרים הישראלים, מהפושעים הצרפתים, ויותר מכל, מהגורל אותו הועיד לו רבו. ג'ודה בורח רק כדי לגלות את הכוח שיש במילוי ייעודו ואת האחריות שבאה יחד עם גורלו החדש כערפד יהודי.

עונה 2

לאחר אירועי העונה הראשונה, ג'ודה הפך לערפד החזק ביותר בעולם, אך למרות כוחותיו החדשים, ג'ודה עדיין מתקשה לקבל על עצמו את האחריות שהוטלה עליו. במקביל, שינקו תופס את מקומו של אביו, ומנצל זאת על מנת לבצע את משימתו לצוד את ראשו של ג'ודה. כדי להשיג את מטרתו, שינקו כורת ברית עם אויבם המושבע של הערפדים - "בני הזאב" - ארגון טרור שזומם להשתלט על אירופה. בעקבות כך, ג'ודה נאלץ להתרחק מטניה ולהתגייס ליחידה סודית שמטרתה היא להילחם בטרור העולמי. כשהוא ללא הגנתו של רבו הערפד ורק עם אשר לצדו, ג'ודה מגלה שהוא נלחם בו זמנית בכל החזיתות ומוצא את עצמו נשאב למלחמה שגדולה מכוחותיו.
איראקלי גפרידזה

קריירה

גפרידזה נולד באבחזיה שבגאורגיה הסובייטית, ובהיותו בגיל 11 עבר יחד עם הוריו לרוסיה, שם גם קיבל את דרכונו הרוסי. הוא החל את הקריירה שלו כנער צעיר בספרטק ניז'ני נובגורוד בליגה השנייה ברוסיה. לאחר שסיים בה את עונה 6‏/2005, בהיותו בגיל 19, הוא עבר לספרטק נלצ'יק ושיחק עימה בליגת העל הרוסית בה שיחק עד שעבר, בתחילת 2007, לטורפדו מוסקבה שירדה באותה שנה לליגה השנייה ברוסיה, ובה שיחק עימה עד ליוני של אותה.
בינואר 2008 הוא החל לשחק במכבי פתח תקווה. לאחר חצי עונה לא מרשימה בפתח תקווה הוא עבר לשחק בהפועל חיפה, כבש במדיה 11 שערי ליגה ועלה איתה לליגת העל. בשנת 2010 חזר לליגה הלאומית בישראל ושיחק במכבי הרצליה.
בקיץ 2011 חזר לרוסיה, ושיחק לתקופה קצרה בקבוצת המילואים של לוקומוטיב מוסקבה.
ג'יימס פרגוסון (אסטרונום אמריקאי)

ביוגרפיה

ג'יימס פרגוסון נולד בסקוטלנד ב-31 באוגוסט 1797, ומשפחתו עברה לארצות הברית בשנת 1800.
בין הגילאים 17 ו-19 היה מעורב בכריית ובניית תעלת אירי. לאחר מכן היה חלק מהסוקרים שהיו אחראים ליישום הסכם גנט על גבול קנדה - ארצות הברית.
בין השנים 1847 ועד מותו היה מועסק במצפה הכוכבים של הצי האמריקאי . הוא הועסק לתצפת בטלסקופ ה-9.6 אינץ', ועימו ביצע את התגלית הראשונה של אסטרואיד מיבשת צפון אמריקה, ב-1854.
פרגוסון גילה 3 אסטרואידים וביצע חישובים של מסלולי הירח. הוא היה נחשב ל"מחשב אנושי" מוכשר, הוא כתב כ-84 מאמרים ופרסם בעיתונים מדעים רבים.
מדיום (תקשור)

מדיום (מאנגלית: Medium – אמצעי, מתווך) הוא אדם הטוען או שטוענים עליו שהוא בעל יכולת לקלוט דברים הנסתרים מהחושים הרגילים, באמצעות תפיסה על-חושית וכישורים רוחניים. השם "מדיום" משמש גם לתיאור אנשי במה אשר משתמשים בטכניקות שונות כגון זריזות ידיים וקריאה קרה על מנת ליצור את הרושם כי הם מחזיקים ביכולות מסוג זה, אף כי אינם טוענים לכך. כמו כן, נעשה שימוש בשם זה לתיאור האמונה כי ביכולתו של המוח להשפיע על העולם הפיזי, ולתיאור אנשים אשר לטענתם מחזיקים ביכולות טלקנטיות (כגון אורי גלר).
בארצות הברית האמונה בתופעת המדיומים היא תופעה נפוצה - לפי סקר גאלופ משנת 2005, 41% מהאמריקאים מאמינים בקיום תפיסה על-חושית. בכל רחבי ארצות הברית מתקיימת כיום תעשייה גדולה של מדיומים אשר מתעסקים במתן עצות ללקוחות בתשלום.

ביקורת

ישנם מדענים הדוחים את היתכנות תפיסה על-חושית ויכולותם של המדיומים, ומתארים את התופעה כפסבדו-מדעית. לדעת הספקנים, לא נמצאה עדות נחרצת אשר מאמתת את קיום יכולותיהם של המדיומים. מחקר אשר התבצע באמצעות סריקת מוח אשר פורסם בשנת 2008 מספק את הראיות החזקות ביותר עד היום על כך שתופעות על-חושיות אינן קיימות.
בשנת 1988 האקדמיה הלאומית למדעים של ארצות הברית הפיקה דו"ח בנושא אשר טען כי לא נמצאה הוכחה חד משמעית במחקר לאמיתות תופעות פראפסיכולוגיות.
רוורס טרנסקריפטאז

רוורס טרנסקריפטאז (באנגלית: Reverse Transcriptase) הוא אנזים שמקורו בנגיף מסוג רטרו וירוס, שיוצר עותק של DNA על בסיס mRNA בתהליך שנקרא שעתוק לאחור (Reverse Transcription). כיוון קריאת החומר הגנטי מתרחש בתא בדרך כלל מה-DNA אל ה-RNA, שמו של האנזים ניתן לו בשל כיוון פעולתו ההפוך. האנזים התגלה על ידי הווארד מרטין טמין, דייוויד בולטימור ורנטו דולבקו, להם הוענק במשותף פרס נובל לפיזיולוגיה או לרפואה ב-1975.
אנזים זה נודע במיוחד בהקשר לנגיף ה-HIV הגורם למחלת האיידס שהוא רטרו וירוס. תרופות המשבשות את פעילותו של האנזים מהוות קו הטיפול העיקרי בטיפול התרופתי כנגד המחלה.
בנוסף מהווה האנזים חלק עיקרי במחזור החיים של ווירוס ה-HBV - הגורם לצהבת נגיפית מסוג B, ואשר מקנה לו את הכרוניות האופיינית למחלה.
בתאים אאוקריוטים (בעלי גרעין), משמש רוורס טרנסקריפטאז לפעילות של רטרוטרנספוזונים. כמו כן, אחראית גרסה של רוורס טרנסקריפטאז בשם טלומראז להארכת הטלומרים המגינים על קצות הכרומוזומים ברקמות עובריות או סרטניות.
האנזים משמש בביוטכנולוגיה על מנת לייצר קטעי DNA לצורך אנליזה שלהם וכן למציאת מוטציות.
רונית ידעיה

ביוגרפיה

נולדה בשם רונית שפר. למדה בבית הספר לאמנות חזותית בניו יורק ושבה לישראל. בשנת 2005 הקימה יחד עם בעלה, הסופר והצלם עודד ידעיה, את בית ספר מנשר לאמנות בו היא משמשת ראש המחלקה ללימודי כתיבה.
ספרה "עור" עובד לתסריט לתוכנית הטלוויזיה "סיפור מהסרטים" על ידי הסופרת שהם סמיט.
מתגוררת בתל אביב, בתה היא הבמאית והתסריטאית הישראלית, קרן ידעיה.
דגל ראוניון

לאי ראוניון אין דגל רשמי. בתקופה הפדרלית הועלו מספר הצעות לדגל עבור האי, אולם טרם אומץ דגל רשמי. רוב הגרסאות מבוססות על הר הגעש המקומי מקושט בקרני השמש.
רייק (סדרת טלוויזיה)

משמעות שם הסדרה

שם הסדרה (באנגלית: rake) היא מילה באנגלית, שמשמעותה כינוי לאדם רודף נשים, שנוהג לשתות, להמר וכיוצא באלה.
אסוואטיני במשחקים האולימפיים לנוער

משחקי הקיץ

המשלחת הראשונה של סווזילנד למשחקים האולימפיים לנוער הייתה לאולימפיאדת הנוער סינגפור וכללה שלושה ספורטאים שהתחרו בשני ענפי ספורט, אתלטיקה ושחייה. ספורטאי המשלחת לא הגיעו להישגים משמעותיים וסיימו במקומות האחרונים. גם המשלחת לאולימפיאדת הנוער נאנג'ינג לא הגיעה להישגים משמעותיים. המשלחת מנתה ארבעה ספורטאים שהתחרו בשלושה ענפים: גולף, טאקוונדו ושחייה. המשלחת לאולימפיאדת הנוער בואנוס איירס התחרתה תחת השם החדש של המידנה אסוואטיני.
איתן צור

ביוגרפיה

באוניברסיטה החל גם הקשר המקצועי שלו עם אסף ציפור, קשר שהניב מספר יצירות טלוויזיה מוערכות אותן יצרו השניים יחד: סדרת המערכונים והסאטירה החמישייה הקאמרית, סדרת הדרמה הבורגנים וסדרת הדרמה עם הנגיעה הדוקומנטרית דֹבלה עולמי. את כל הסדרות הללו איתן צור גם ביים.
בנפרד מעמיתו ציפור ביים צור פרקים בעונה השנייה של הסדרה בטיפול, את הדרמה הטלוויזיונית "מה אתה סח"  שאותה כתב אבנר ברנהיימר על פי סיפור מאת גפי אמיר ופרקים בסדרה הדוקומנטרית סוף עונת התפוזים.
בשנת 2007 קיבל צור תקציב להפקת הסרט הראשון שלו באורך מלא, "התפרצות X", לראשונה על פי תסריט שלו, המבוסס על ספרה של עדנה מזי"א באותו שם.
בשנת 2008 ביים צור יחד עם קרן חכמה את הסדרה הפארודית-מוזיקלית "Red Band" בשיתוף עם אמני הבובות מקבוצת Puppet Folk Revival.
יצירתו מאופיינת בעבודת שחקנים מוקפדת, בעבודת מצלמה מאופקת אך מדויקת, ובאווירה ריאליסטית עם ניחוח אבסורדי, כסינתזה לכתיבתו של אסף ציפור.
סטנלי כהן

קורות חיים

סטנלי כהן נולד בברוקלין לזוג יהודים. אביו היה חייט ואימו עקרת בית. סיים את לימודי התואר הראשון בברוקלין קולג' בשנת 1943, שם למד בחוגים לכימיה ולזואולוגיה. לאחר שעבד כבקטריולוג במפעל לעיבוד חלב כדי לחסוך כסף, הוא סיים לימודי תואר שני בזואולוגיה באוברלין קולג' בשנת 1945. הוא סיים לימודי דוקטורט במחלקה לביוכימיה באוניברסיטת מישיגן בשנת 1948.
בשנות החמישים, בעת שעבד יחד עם ריטה לוי-מונטלצ'יני (אשר זכתה יחד עמו בפרס נובל בשנת 1986) באוניברסיטת וושינגטון בסנט לואיס, הם בודדו את גורם הגדילה העצבי ואז המשיך וגילה את גורם הגדילה באפידרמיס. בשנת 1959 עזב לאוניברסיטת ונדרבילט, שם המשיך במחקריו על גורמי גדילה תאיים. מחקריו על גורמי גדילה תאיים הניבו ידע בסיסי להבנת התפתחות גידולים ממאירים ופיתוח תרופות נגד סרטן.
בשנת 1986 הוענקה לכהן המדליה הלאומית למדעים.
מולטיגרף

בתורת הגרפים, מולטיגרף (multigraph, גרף מוכלל) הוא הכללה של גרף, שבה כל זוג צמתים יכולים להיות מחוברים על ידי יותר מקשת אחת. באופן פורמלי, מולטיגרף (מכוון או בלתי מכוון) מוגדר בדומה לגרף (מכוון או בלתי מכוון), כאשר  היא רב-קבוצה שבה האיברים אינם בהכרח ייחודיים (multiset, bag).
NGC 4216

היסטוריה

לגלקסיה בהירות מדרגה 10.01, והיא התגלתה ב-17 באפריל 1784 על ידי האסטרונום ויליאם הרשל, שכלל אותה ברשימת הערפיליות שפרסם בשנת 1786 תחת הציון I.35. הוא תיאר אותה כבהירה, מאורכת מאוד ובעלת מרכז בהיר מאוד. בנו, ג'ון הרשל, צפה בה גם כן מספר פעמים, והכניס אותה לקטלוג הערפיליות שפרסם בשנת 1833 תחת הציון 1148, כשהיא מתוארת כבהירה או בהירה מאוד, מאורכת, גדולה ובעלת מרכז שמתבהר בחדות. הוא הכניס את הגלקסיה גם לקטלוג הכללי של ערפיליות וצבירי כוכבים שפרסם בשנת 1864 תחת הציון GC 2806 ובשנת 1888 ג'ון דרייר הכניס אותה לקטלוג הכללי החדש, תחת הציון NGC 4216 כאשר היא מתוארת כבהירה מאוד, גדולה מאוד, מאורכת מאוד ובעלת גרעין בהיר במרכזה.

תצפית

הגלקסיה נמצאת על הגבול עם קבוצת הכוכבים שערות ברניקי, כ-6.7 מעלות ממזרח-דרום-מזרח לכוכב הבולט דנבולה. כמעלה ממזרח-דרום-מזרח לה נמצאת NGC 4267, כמעלה וחצי מצפון-צפון-מזרח לה נמצאת M99 וכ-1.8 מצפון-צפון-מערב לה נמצאת M98. במרחק זוויתי של 2.25 ו-2.5 מעלות ממזרח לה נמצאות M84 ו-M86, כולן גלקסיות השייכות גם כן לצביר הבתולה.

תכונות

אורכה הזוויתי של NGC 4216 הוא כ-8 דקות קשת, שממרחקה שקול לקוטר של כמעט 125,000 שנות אור, גדול בכ-25% מהקוטר של שביל החלב, אך מסתה מוערכת בכ-‎1.1×10¹¹‎ מסות שמש, כחמישית בלבד ממסת שביל החלב. כ-80% ממסתה או כ-‎8.7×10¹⁰‎ מסות שמש, היא מסת הכוכבים שבגלקסיה, מסת המימן החופשי שבה היא כ-‎1.8×10⁹‎ מסות שמש, כלומר כאחוז וחצי בלבד מהמסה הכוללת, והיא מכילה כ-‎6.8×10⁷‎ מסות שמש של אבק. בהתאם לכמות הנמוכה יחסית של גז חופשי ואבק, כמעט שאין בגלקסיה יצירה של כוכבים חדשים. את הגלקסיה מקיפים כ-620 צבירים כדוריים שמסתם הכוללת מוערכת בכ-‎1.9×10⁸‎ מסות שמש, בערך פי ארבעה ממספר הצבירים שמקיפים את שביל החלב. בנוסף יש ל-NGC 4216 לפחות שתי גלקסיות לוויין שמקיפות אותה. מהירותה הרדיאלית של NGC 4216,‏ 131 קילומטר בשנייה, נמוכה בהרבה מהמהירות הרדיאלית הממוצעת של צביר הבתולה, כ-1,100 קילומטר בשנייה, כך שהיא נעה במהירות של כ-1,000 קילומטר בשנייה ביחס לצביר עצמו.
סנכוניאתון

סנכוניאתון (ביוונית: Σαγχουνιάθων; בלטינית: Sanchuniathon) היה היסטוריון, סופר וכוהן פיניקי שתיעד את המיתולוגיה הפיניקית וכתב על האלים והעולם.

חייו

לגבי תארוך התקופה בה חי, נאמר על סנכוניאתון כי חי לפני מלחמת טרויה, בסביבות 1200 לפנה"ס, סמוך לזמנו של משה, ושפעל בתקופה בה סמירמיס הייתה מלכת האשורים.

כתביו

כתביו של סנכוניאתון תורגמו ליוונית על ידי פילון איש גבל. פרגמנטים מחיבורו של פילון נשתמרו בחיבור הכנה לבשורה של אוסביוס (בישוף קיסריה במאה הרביעית לסה"נ). תעודות שנמצאו באוגרית מאשרות את הציטוט מן הסופר הפיניקי. פרופ פ' ב. פורבס מאוניברסיטת אדינבורו, התייחס אל היסטוריון הפיניקי סנכוניאתון וכתב כי מסמכים מהמאה ה-14 לפנה"ס מראס שמרה, אוגרית, שפורסמו ב-1929, "הוכיחו באופן סופי שסנחוניתון הוא ללא ספק דמות אמיתית לאור ההתכתבויות הרבות בינו לבין טקסטים הנ"ל".
הספר של פילון על המיתולוגיה הפינקית המבוסס על כתבי סנכוניאתון כלל שמונה כרכים ונקרא "ההיסטוריה הפיניקית" (Φοινικικη ιατοαρια או Φοινικικια). הוא התייחס בו לתיאור בריאת העולם, האלים והמיתולוגיה. המידע על ספריו של פילון על ההיסטוריה הפיניקית ידוע לנו בעיקר מהקטעים המצוטטים אצל אוסביוס בספרו "הכנה לבשורה". מתוך השוואה של 35 קטעים המצוטטים אצלו עם ציטוטים של אותם קטעים במקומות אחרים, עולה כי אוסביוס ציטט במדויק את פילון.
חוקר המקרא הגרמני אוטו אייספלדט, שהתמחה בחקר תרבות הפיניקים (שקרבתה לחלקים מהמקרא הוכחה בעבר), על פי ממצאי האוגריתית. אייספלדט מסתמך בפירושו על שני קטעים מכתבי פילון מגְבַל, העוסקים בתיאור דומה למה שאנו מוצאים במקרא. על פי כתביו של סנכוניאתון, סיפור הבריאה הפיניקי מתחיל באֵלָה בשֵם בָּאאוּ (Baau). באאו ה'אם הראשונית' האלה האם מתוארת על ידיו בתור - לילה. האלה מופיעה במיתוסים: האכדי, הבבלי, הפיניקי והשומרי, בשמות האלה בָּאאוּ (Baau), האלה באהו (Bahu) או האלה בוהו (Bohu). חוקרים מוצאים קשר בין המיתולוגיה הפיניקית לבין הביטוי "תֹהוּ וָבֹהוּ" המופיע בספר בראשית, פרק א', פסוק ב' ומקשרים את תהו אל האלה תיאמת המופיעה באפוס אנומה אליש הבבלי ואת בהו אל האלה הפיניקית באאו. בקטע אחד המובא שם, מוצגת "סצנת־בראשית" ובה שני האלמנטים הקדומים, הרוח והכאוס, כשהרוח נושבת על פני הכאוס האפֵל. לאחר מכן בא תיאור של רוח זו כאחוזת תאווה־מינית.
בכתביו, הוא מתאר את התהוות העולם במסורת הפיניקית, ראשית הפולחן וייסודה של התרבות החומרית. לעומת התיאור הקצר בבראשית, הבא כהערות לוואי לשמות המייסדים, הרי בכתביו מתואר נושא זה בהרחבה. לאחר סיפור בריאת העולם הוא מספר על המצאת המזון, המצאת התפילה לאל בעת בצורת, המצאת האש, המצאת הבית והמחסה, המצאת מגן לגוף מעורות חיות, קביעת המועדים ולאחר מכן המצאת הציד והדיג, המצאת הברזל המצאת לחשים והגדת עתידות, המצאת החקלאות ועוד.
הוא מרבה לתאר בכתביו את האל הכנעני אל, ובתרגום כתביו פילון איש גבל מזהה את אל עם קרונוס היווני.
מיתוס פיניקי המופיע בכתביו מספר שאיש בשם אוסוס שנלכד ביער בוער, כרת עץ, דחף אותו לים וכך ניצל מן האש, וזה היה הפיניקי הראשון שהפליג בים.
פאולו סרג'יו

קורינתיאנס ובאייר לברקוזן

פאולו סרג'יו גדל בקורינתיאנס, ממועדוני הכדורגל הבכירים מעיר הולדתו סאו פאולו, עלה לבוגרים בשנת 1988 והיווה שחקן מפתח בקבוצה. בשנת 1993 הוחתם על ידי באייר לברקוזן על חוזה לארבע שנים. היו בבונדסליגה חלוצים שהבקיעו במספרים גבוהים יותר מפאולו סרג'יו, אך נתוניו הפיזיים היוו שיקול מכריע בזימונו לסגל נבחרת ברזיל למונדיאל 1994. בארבע עונותיו בלברקוזן, צבר פאולו סרג'יו 121 הופעות והבקיע 47 שערים.

רומא

בקיץ 1997 חתם פאולו סרג'יו ברומא, שם היה חלק ממשולש התקפי יעיל במיוחד, שכלל גם את פרנצ'סקו טוטי ואת מרקו דלווקיו. הגעתו של וינצ'נצו מונטלה לקבוצה בשנת 1999, הייתה האות לשחרורו של פאולו סרג'יו מהמועדון לאחר שנתיים, כשבאמתחתו 64 הופעות ו-24 שערים.

באיירן מינכן

בקיץ 1999, שררה בבאיירן מינכן אווירת נכאים עקב ההפסד הכואב בגמר ליגת האלופות 1999 למנצ'סטר יונייטד. נדרשה הפקת לקחים שכללה הבאת חיזוק, ופאולו סרג'יו חתם במועדון לשלוש שנים. בעונתו השנייה בקבוצה זכה פאולו סרג'יו בליגת האלופות, לאחר ניצחון על ולנסיה במשחק הגמר, אף על פי שהחטיא את הפנדל הראשון בבעיטות ההכרעה, לאחר שהמשחק הסתיים בתוצאה 1-1. לזכייה זו הוסיף פאולו סרג'יו זכייה בטורניר הגביע הביניבשתי, לאחר ניצחון בגמר על בוקה ג'וניורס, שני תוארי אליפות בבונדסליגה, גביע מקומי אחד ושתי זכיות בסופר קאפ. בתום עונת 2002, שוחרר פאולו סרג'יו מהקבוצה לאחר שלוש עונות, בהן הופיע 77 פעמים וכבש 21 שערים.

אל ואחדה ובאהיה

פאולו סרג'יו עבר עם שחרורו מבאיירן מינכן לקבוצת אל ואחדה מליגת העל של איחוד האמירויות הערביות, ואחר כך עבר לבאהיה הברזילאית, שם סיים את הקריירה בשנת 2003.

קריירה בינלאומית

פאולו סרג'יו צבר 13 הופעות במדי נבחרת ברזיל, וכבש שני שערים, בין השנים 1991-1994. פאולו סרג'יו היה חלק מהסגל של נבחרת ברזיל שזכתה במונדיאל 1994.
הסוכנות לביטחון פנים של פולין

הסוכנות לביטחון פנים של פולין (בפולנית: ABW, Agencja Bezpieczeństwa Wewnętrznego) היא הזרוע הממשלתית במדינה האחראית לביטחון המדינה ולמודיעין פנימי. זוהי המקבילה הפנימית ל-AW והיא אחראית למבצעי אכיפה ומבצעי לוחמה בטרור. מטה הסוכנות ברחוב רקוביצקה 2, ורשה. ראש הסוכנות הנוכחי הוא קולונל כריסטוף בונדאריק.
אמנדה ביינס

ביוגרפיה

ביינס נולדה בקליפורניה לריק ביינס, רופא שיניים, ולין אורגן, שיננית. יש לה שני אחים גדולים, טומי וג'יליאן. אמה יהודיה ממוצא רומני, רוסי ופולני. אביה נוצרי-קתולי ממוצא אירי, ליטאי ופולני. היא מזדהה כיהודייה, אך גדלה בבית בו חגגו גם חגים נוצרים. ב-2008 הייתה במערכת יחסים עם סת' מקפרלן, לאחר השתתפותה בסדרה שלו "איש משפחה".
החל מ-2012 חזרה לקבל תשומת לב תקשורתית בעקבות שורה של הסתבכויות עם החוק, ביניהן נהיגה תחת השפעת סמים והחזקת סמים בביתה. במאי 2013 התאשפזה בבית חולים פסיכיאטרי. היא שוחררה בדצמבר 2013 ואושפזה שוב באוקטובר 2014. ב-2017 התראיינה ביינס לראיון וסיפרה כי היא עומדת להשיק קו אופנה משלה ובנוסף מתכוננת לחזור למשחק בסדרות טלוויזיה.

קריירה

ביינס החלה לשחק בגיל 7 כאשר השתתפה בפרסומת של חברת שוקולד. במהלך ילדותה הופיעה בהצגות "אנני", "סוד הגן הנעלם" ו"צלילי המוסיקה". בגיל 13, היא כיכבה בתוכנית קומדיה משלה בשם "המופע של אמנדה".
שיחקה בסדרה קצה The nightmare room
בשנת 2002, הופיעה ביינס לראשונה בקולנוע בסרט "שקרן בריבוע", ושיחקה בקומדיית המצבים what I like about you ולאחר שנה, ב-2003, השתתפה בסרט "מה שבחורה רוצה". במקביל שיחקה בקומדיית המצבים "אחיות או לא להיות", ששידוריה הסתיימו ב-2006. בשנת 2005 דיבבה בסרט האנימציה הממוחשבת "רובוטס", וכן שיחקה בתפקיד הראשי בסרט "אהבה טרופה". במרץ 2006 השתתפה בסרט נוסף, "יש לה ביצים", בו היא מגלמת נערה המתחפשת לנער. בשנת 2007 השתתפה בסרט היירספריי וגילמה את פני, חברתה הטובה של הדמות הראשית, טרייסי. לאחר מכן היא השתתפה בסרט "סידני וויט", שיצא לאקרנים בספטמבר. במאי 2007, דורגה ביינס כאחת מרשימת "100 האנשים הכי יפים" של מגזין פיפל. ב-2007, חתמה ביינס על חוזה ל-5 שנים עם חברת האופנה "Steve & Barry's", כדי ליצור קו אופנה משלה. הקו נקרא "Dear" והוא יצא לחנויות ב-16 באוגוסט 2007. בדצמבר 2013, היא נרשמה לבית הספר לאופנה בלוס אנג'לס, אך סולקה מבית הספר ב-2014.
ב-2010 יצא לאקרנים הסרט "באה בקלות" בכיכובה של ביינס לצד אמה סטון, וזכה להצלחה גדולה בקופות. זה הסרט האחרון בו ביינס השתתפה, לפני שלקחה פסק-זמן ממשחק.
טיגריס בנגלי

מאפיינים

ממוצע המשקל של הזכרים הוא 220 קילוגרם (490 ליברות) ושל הנקבות 140 קילוגרם (310 ליברות). רוב גופו של הטיגריס הבנגלי כתום ומפוספס בפסים שחורים וצרים, למעט הגחון, צידן הפנימי של הרגליים, הלחיים וכתם גדול ליד העיניים, שהם לבנים עם פספוס שחור. פרוותו משמשת כהסוואה טובה בשטחי הביצות ההבילים בהודו ובמישורי העשב היבשים בדרום-מזרח אסיה.
קונו פון שטויבן

תחילת הקריירה

קונו היה בנו של הדוכס ברנדט פון שטויבן מושל סקסוניה וגנרל מיור בצבא הפרוסי. ב-1 במאי 1871 החל את לימודיו באקדמיה הצבאית הפרוסית וב-23 באפריל 1874 הוסמך כקצין רגלים בדרגת סגן משנה. עד לראשית המאה ה-20 שילב בין תפקידי הדרכה באקדמיה הצבאית, תפקידי מטה ופיקוד על גדודי רגלים. ב-3 בפברואר 1911 מונה למפקד הדיוויזיה ה-36 והוצב בגדנסק, ומספטמבר 1913 ועד לפרוץ מלחמת העולם הראשונה פיקד על האקדמיה הצבאית הפרוסית בברלין.

מלחמת העולם הראשונה ואחריתו

עם פרוץ מלחמת העולם הראשונה מונה פון שטויבן למפקד קורפוס המילואים ה-18 במסגרת הארמייה הרביעית הגרמנית ולחם עם כוחותיו בחזית המערבית במרוץ אל הים. פון שטויבן פיקד על כוחותיו בקרב שמפאן הראשון אשר בעקבותיו עוטר בעיטור פור לה מריט, ובהמשך בקרב ורדן שבמהלכו ספג הקורפוס שבפיקודו אבידות כבידות. ב-4 ביוני 1917 מונה פון שטויבן למפקד הארמייה ה-11 הגרמנית בחזית המקדונית.
ב-14 בספטמבר 1918 פתחו כוחות מדינות ההסכמה בפיקודו של הגנרל הצרפתי לואי פראנשה ד'אספרה במתקפת הוארדאר במטרה להכריע את החזית המקדונית. עיקר המאמץ רוכז נגד הארמייה ה-11 הגרמנית בפיקודו של פון שטויבן והארמייה הראשונה של צבא בולגריה בפיקודו של סטפן נרזוב. הבולגרים קרסו בשלבים הראשונים של המתקפה ופון שטויבן הסיג את כוחותיו עד לעיר ניש בסרביה. ב-12 באוקטובר הוכנעו הגרמנים על ידי הארמייה הסרבית ה-1 ונסוגו לכיוון בלגרד. פון שטויבן חילק את הארמייה לשני גייסות ה-61 וה-62 והם המשיכו בנסיגה מסודרת צפונה וב-11 בנובמבר הגיעו לעיר סולנוק בהונגריה והניחו את נשקם. ב-31 בינואר 1919 פרש משירות פעיל.
פון שטויבן הלך לעולמו ב-1935 והוא בן 80. הוא נקבר בבית העלמין "אינווליד" בברלין.
ג'ון מקסוול קוטזי

קורות חיים

ג'ון מקסוול קוטזי נולד בקייפטאון שבדרום אפריקה. הוא למד באוניברסיטת קייפטאון מתמטיקה וספרות אנגלית. בשנות השישים חי בלונדון, שם עבד תקופה מסוימת כמתכנת. הוא השלים לימודי בלשנות באוניברסיטת טקסס באוסטין שבארצות הברית, ואחרי כן לימד אנגלית וספרות. בשנת 1983 חזר לקייפטאון למשרת פרופסור לספרות אנגלית. בשנת 2002 היגר לאוסטרליה.
יצירתו הספרותית הראשונה הייתה "ארצות הדמדומים" ואחריה יצא לאור ספרו "בלב הארץ" (1977) אשר זיכה אותו בפרס ספרותי חשוב בדרום אפריקה. ב־1980 הופיע ספרו "מחכים לברברים" שהתקבל בהתלהבות והיקנה לו פרסום בינלאומי. קוטזי היה הראשון שזכה פעמיים בפרס בוקר היוקרתי, ב־1983 על ספרו "חייו וזמניו של מיכאל ק'", וב־1999 על ספרו חרפה. "חרפה" הנחיל לו גם את פרס הסופרים של חבר העמים הבריטי לשנת 2000. ב-1991 נבחר כחבר האקדמיה האמריקאית לאמנויות ולמדעים. בספריו עוסק קוטזי בדיכוי האדם השחור במשטר האפרטהייד בדרום אפריקה. ברומן נוסף שלו, "חייהם של בעלי החיים" (1999) קוטזי מעלה על ידי עימות בין אם לבנה, שאלות בנוגע לקיום תודעה בחיות, צמחונות, השוואות בין אלימות של בני אדם כלפי בני אדם חלשים יותר וכלפי חיות, והתנועה לזכויות בעלי חיים, כמו גם ביקורת על תנועה זו. 
ספריו "נערות" - תמונות מחיים קרתניים, ו"עלומים" - תמונות מחיים קרתניים ב', הם ספרי אוטוביוגרפיה המאפשרים הצצה אל שתי תקופות בחייו - הראשון אל ימי נערותו בקייפטאון והשני אל התקופה בה חי בלונדון. בחלקה השני של האוטוביוגרפיה ניתנת לקורא הזדמנות להתוודע אל טעמו הספרותי של קוטזי ואל השקפותיו בנוגע לספרות, שירה, קולנוע וכו'.
ב־2003 הוענק לקוטזי פרס נובל לספרות, ובכך היה לסופר הדרום אפריקאי השני שזכה בפרס. בנימוקים לקבלת הפרס נאמר שספריו הם "חיבורים רהוטים, הכתובים בדיאלוגים שנונים ובברק אנליטי", הודגשה "התבוננותו הביקורתית וחסרת-הרחמים על המוסרניות הצבועה של הציוויליזציה המערבית" ועיסוקו ב"חריגים והחפים-מפשע הכורעים תחת משא ההיסטוריה". 
בנוסף לכתיבת רומנים עסק קוטזי גם בתרגום ספרות מהולנדית ומשפת אפריקאנס.
קוטזי מקיים אורח חיים צמחוני.